**06.11.2023.**

**E-pasta nosaukums**

Par plānoto vakcinācijas procesu digitalizāciju

**E-pasta teksts**

Nacionālais veselības dienests (NVD) sadarbībā ar Slimību profilakses un kontroles centru (SPKC), ar mērķi uzlabot medicīniskās informācijas pieejamību un mazināt birokrātisko slogu veselības nozares profesionāļiem, ir pilnveidojis Vakcinācijas moduli Vienotā veselības nozares elektroniskā informācijas sistēmā (E-veselība), tādējādi nodrošinot iespēju reģistrēt E-veselībā visas veiktās vakcinācijas, kā arī veikt vakcīnu pasūtīšanu.

Saistībā ar minēto, Veselības ministrija virza grozījumus Ministru kabineta 2010. gada 11. marta noteikumos Nr. 330 “Vakcinācijas noteikumi” un, sākot ar 2024. gada 1. janvāri, ikvienai ārstniecības iestādei, kas veic vakcināciju, **būs jāievada E-veselības sistēmā dati par valsts apmaksāto un maksas vakcināciju, kas ir veikta no 2024. gada 1. janvāra.** Tas nodrošinās vakcinācijas datu uzkrāšanu vienuviet valsts sistēmā un uzlabos to pieejamību gan veselības nozares profesionāļiem, gan iedzīvotājiem. Vienlaikus vēršam uzmanību, ka vēsturisku vakcinācijas faktu ievadīšana E-veselībā ir brīvprātīga (t.i. par vakcināciju, kas veikta pirms 1. janvāra).

Vakcinācijas datu digitalizācija atvieglo veselības nozares profesionāļu ikdienu, mazina administratīvo slogu un ietaupa laiku – ievadot vakcinācijas datus E-veselībā, vairs nebūs nepieciešams veikt vairākkārtīgu vakcinācijas dokumentēšanu dažādos dokumentos un nebūs jāgatavo atskaite par vakcīnu izlietojumu priekš SPKC. Digitalizēta būs arī vakcīnu pasūtīšana un norakstīšana.

**Vairāk informācijas par plānotajām izmaiņām NVD kopā ar SPKC sniegs tiešsaistes seminārā 2023.gada 30.novembrī** plkst.13.00-15.00**,** kura pieslēgšanās saite un izskatāmie jautājumi tiks nosūtīti vienu nedēļu pirms sanāksmes, kā arī pēc semināra informācija tiks publicēta E-veselības portālā [www.eveseliba.gov.lv](http://www.eveseliba.gov.lv/) un NVD tīmekļvietnē [www.vmnvd.gov.lv](http://www.vmnvd.gov.lv/). Atbildes uz interesējošiem jautājumiem tiks sniegtas semināra laikā. Gadījumā, ja Jums šobrīd ir jautājumi par datu ievadi E-veselībā, Jūs varat sazināties ar E-veselības lietotāju Atbalsta dienestu, zvanot 67803301 vai rakstot uz atbalsts@eveseliba.gov.lv (darba dienās plkst. 8:00 – 20:00).